વિભાકર આશ્રમ રોડ પરની કૉલેજમાં દાખલ થયો એ સમયે પહેલા પંદર દિવસમાં જ એણે યમરાજ અને જયંતીને પોતાની પાંખમાં લઈ લીધા હતા. કૉલેજનાં ચારેય વર્ષ દરમિયાન રામભક્ત હનુમાનની માફક એ બંને સતત વિભાકરની સાથે રહ્યા હતા. એ સમયગાળા દરમિયાન વિભાકરે એ બંનેની નિષ્ઠા અને ધગશ પારખી લીધી હતી. ગ્રેજ્યુએશન પત્યા પછી મધ્યમ વર્ગના એ બંને યુવાનો નોકરી માટે ફાંફા મારી રહ્યા ત્યારે હરિવલ્લભદાસને વાત કરીને વિભાકરે એ બંનેને પોતાની ઑફિસમાં જ ગોઠવી દીધા હતા. બંને પૂરી ઈમાનદારીથી નોકરી કરી રહ્યા હતા. આદિત્ય કે ભાસ્કર જેટલો જ વિશ્વાસ વિભાકરને એમની ઉપર હતો.